Pfizer-entstof nie so doeltreffend teen SA virusvariant(Foto: Graeme Robertson/AFP) Die Pfizer/BioNTech-entstof bied waarskynlik nie dieselfde mate van beskerming teen die Suid-Afrikaanse variant van die koronavirus as teen ander variante van die virus nie. Só sê die skrywers van ’n Israeliese studie wat die afgelope naweek gepubliseer is. Hoewel die studie toon dat die Suid-Afrikaanse variant relatief suksesvol is in die besmetting van mense wat reeds met die Pfizer-entstof teen Covid-19 ingeënt is, is dit nie duidelik of dié pasiënte ernstig siek word nie. Die studie deur die Universiteit van Tel Aviv en Clalit Health Services, Israel se grootste verskaffer van gesondheidsorg, het 400 mense wat nié ingeënt is nie en Covid-19 opgedoen het, vergelyk met 400 mense wat gedeeltelik of volledig ingeënt is en ook die virus onder lede gehad het. Volgens die studie wat Saterdag as konsep uitgereik is en tans beoordeel word, is die Suid-Afrikaanse variant in minder as een persent van die Covid-19-gevalle in Israel aangemeld. Onder die 150 deelnemers aan die studie wat volledig ingeënt is en Covid-19 gehad het, was “die voorkoms [van die Suid-Afrikaanse variant] egter agt keer hoër as die persentasie van diegene wat nie ingeënt is nie”, lui die studie. “Dit beteken dat die Pfizer-BioNTech-entstof waarskynlik nie dieselfde beskerming teen die Suid-Afrikaanse (B.1.351) variant van die koronavirus bied nie,” aldus die studie. “Die Suid-Afrikaanse variant is tot sekere mate in staat om deur die beskerming van die entstof te breek,” sê prof. Adi Stern, een van die navorserskrywers verbonde aan die Universiteit van Tel Aviv se Shmunis School of Biomedicine and Cancer Research. Stern het wel Sondag aan AFP gesê die studie het nie nagegaan of die ingeënte Israeli’s met die Suid-Afrikaanse variant – altesaam agt mense – ernstige siekte ontwikkel het nie. “Aangesien ons ’n baie klein aantal mense gevind het wat B.1.351 opgedoen het, al is hulle ingeënt, is dit statisties sinneloos om oor die siekte-uitkomste te berig,” het hy gesê. Twee studies deur Pfizer/BioNTech en Moderna, wat in Februarie in die New England Journal of Medicine gepubliseer is, het getoon dat die teenwoordigheid van teenliggaampies ná inenting minder was by mense wat aan die Suid-Afrikaanse variant blootgestel is. Dit dui ook op verminderde beskerming. Die Israeliese studie is egter die eerste assessering van die Suid-Afrikaanse variant se vermoë om ’n entstof te omseil. Sowat 5,3 miljoen mense in Israel het reeds die eerste dosis van die entstof ontvang terwyl 4,9 miljoen mense, oftewel 53% van die bevolking, volkome teen Covid-19 ingeënt is. ’n Vroeëre studie deur Clalit onder 1,2 miljoen Israeliete het bevind dat die Pfizer/BioNTech-entstof sowat 94% beskerming teen Covid-19 bied.